b'\n_START_ARTICLE_\n2008 m. Rusijos prezidento rinkimai\n_START_PARAGRAPH_\n2008\xc2\xa0m. Rusijos prezidento rinkimai vyko 2008\xc2\xa0m. kovo 2 d. Tai buvo penkti Rusijos prezidento rinkimai \xc5\xa1alies istorijoje. Juos laim\xc4\x97jo ir tre\xc4\x8diuoju \xc5\xa1alies prezidentu tapo V. Putino ir penki\xc5\xb3 \xc5\xa1alies partij\xc5\xb3 remiamas Dmitrijus Medvedevas, gav\xc4\x99s 70,28% bals\xc5\xb3.\n_START_SECTION_\nRezultatai\n_START_PARAGRAPH_\nRinkimuose dalyvavo dar trys kandidatai\xc2\xa0\xe2\x80\x93 Rusijos Federacijos Komunist\xc5\xb3 partijos atstovas Genadijus Ziuganovas, Vladimiras \xc5\xbdirinovskis (Rusijos liberal\xc5\xb3 demokrat\xc5\xb3 partija) ir Andr\xc4\x97jus Bogdanovas (Rusijos demokratin\xc4\x97 partija)._NEWLINE_G. Ziuganovas gavo 17,96\xc2\xa0% bals\xc5\xb3, V. \xc5\xbdirinovskis\xc2\xa0\xe2\x80\x93 9,48\xc2\xa0%, A. Bogdanovas\xc2\xa0\xe2\x80\x93 1,31\xc2\xa0%.\n_START_SECTION_\nRinkim\xc5\xb3 \xc4\xafvertinimas\n_START_PARAGRAPH_\nRinkim\xc5\xb3 teisingumas buvo vertinamas nevienareik\xc5\xa1mi\xc5\xa1kai\xc2\xa0\xe2\x80\x93 vieni steb\xc4\x97tojai rinkimus vadino laisvais ir teisingais, kiti\xc2\xa0\xe2\x80\x93 kad ne visiems kandidatams buvo suteiktos lygios teis\xc4\x97s pasirodyti \xc5\xbeiniasklaidoje, rasta kit\xc5\xb3 pa\xc5\xbeeidim\xc5\xb3._NEWLINE_Europos saugumo ir bendradarbiavimo organizacijos steb\xc4\x97tojai atsisak\xc4\x97 vertinti rinkimus, teigdami, kad steb\xc4\x97tojai sulauk\xc4\x97 labai grie\xc5\xbeto Rusijos vyriausyb\xc4\x97s ribojimo._NEWLINE_NVS steb\xc4\x97tojai rinkimus (kaip ir 2004 m.) pavadino laisvais, teisingais ir demokrati\xc5\xa1kais. T\xc4\x85 pat\xc4\xaf tvirtino ir \xc5\xa0anchajaus bendradarbiavimo organizacijos steb\xc4\x97tojai._NEWLINE_Ekonominis savaitra\xc5\xa1tis \xe2\x80\x9eThe Economist\xe2\x80\x9c paskai\xc4\x8diavo, kad per rinkim\xc5\xb3 kampanij\xc4\x85 D. Medvedevas \xc5\xbeiniasklaidoje buvo pamin\xc4\x97tas daugiau nei 6 kartus u\xc5\xbe visus tris jo konkurentus._NEWLINE_\xc5\xbdurnalistas Viktoras \xc5\xa0enderovi\xc4\x8dius teig\xc4\x97, kad pagal nepriklausomus kandidatus \xc5\xa1iaur\xc4\x97s Kaukazo regione \xc4\xaf rinkimus at\xc4\x97jo vos 3,5% rink\xc4\x97j\xc5\xb3, tuo tarpu pagal centrin\xc4\xaf rinkim\xc5\xb3 komitet\xc4\x85 j\xc5\xb3 buvo apie 90%.'